ནེའུ་གསིང་སྤང་ལ་སྐྱེས་པའི།།སྤང་རྒྱན་མེ་ཏོག་བཀྲ་ཡང་།།དགུན་གྱི་ཁ་རླུང་འཚུབ་དུས།།རྡུལ་ཕྲན་ཙམ་དུ་འཐོར་བས།།ད་ལྟ་མདངས་བཀྲག་མཚར་དུས།།དཀོན་མཆོག་དྲུང་དུ་ཕུལ་དང་།སྔོན་བསགས་སྦྱིན་པའི་འབྲས་བུ།།འདོད་དགུའི་ལོངས་སྤྱོད་འབྱོར་ཡང་།།ནག་ཞིག་གང་ཟག་གཞན་གྱིས།།བདག་ཟུང་རྫས་སུ་འགྱུར་བས།།ད་ལྟ་རང་དབང་ཡོད་དུས།།སྦྱིན་པའི་ཞིང་ལ་ཕུལ་དང་།།རྩལ་གསུམ་དར་ལ་རྫོགས་པའི།།གཡུ་འབྲུག་སྐད་གསེང་མཐོ་ཡང་།།དབྱར་གསུམ་ནམ་ཟླའི་ཐ་མར།།སྒྲ་སྐད་ཉམས་པར་འགྱུར་བས།།ད་ལྟ་མཁའ་ལ་འཕྱོ་དུས།།དབྱར་རྔ་དལ་བུར་སྒྲོགས་དང་།།མཐུན་འཇུག་འཇིག་རྟེན་ལས་ལ།།གསུང་སྙན་འགྱུར་ཁུག་འཁྲོལ་ཡང་།།ནམ་ཞིག་མགྲིན་པའི་ལམ་ལ།།དབུགས་ཀྱང་ཆད་པར་འགྱུར་བས།།ད་ལྟ་སྨྲ་ལྕེ་བདེ་དུས།།གྲག་སྟོང་ཟློ་བར་འབུངས་ཤིག།མཁའ་ལ་རྒྱན་དུ་ཆགས་པའི།།སྤྲིན་དཀར་ལངས་ཚོ་གསར་ཡང་།།དྲག་པའི་རླུང་དང་འཕྲད་ནས།།ཕྱོགས་བཅུར་འཐོར་བར་ངེས་སོ།།ད་ལྟ་ལང་ལོང་འཁྲིགས་དུས།།སྦྲང་ཆར་བཅུད་དུ་ཕོབས་དང་།།ཁུ་ཁྲག་གཞན་གྱི་རྫས་ལ།།བདག་ཟུངལུས་འདི་མཆོར་ཡང་།།ནམ་ཞིག་མི་གཙང་རྫས་བཞིན།།འབྲེལ་མེད་འདོར་བར་འགྱུར་བས།།ད་ལྟ་རྩལ་སྟོབས་ལྡན་དུས།།དགེ་བའི་བྲན་དུ་ཁོལ་ཅིག།དྭངས་བསིལ་ཡིད་ལ་འཐད་པའི།།ཉལ་འགྲོ་ལྷུང་ལྷུང་འབབ་ཀྱང་།།མི་རིང་ཐིགས་པ་ཙམ་ཡང་།།ལུས་མེད་སྐེམ་པར་འགྱུར་གྱི།ད་ལྟ་རྒྱུན་བཟང་འབབ་དུས།།རྩི་ཐོག་གསོས་སུ་དྲོངས་དང་།།རང་བདེ་གཞན་ལ་གནོད་པའི།།ཐབས་ཚུལ་སྣ་དགུ་འགྱུ་ཡང་།།ནམ་ཞིག་མིང་དོན་ཙམ་ཡང་།།འཆར་མེད་རྨོངས་པར་འགྱུར་གྱི།།ད་ལྟ་བློ་རིག་གསལ་དུས།།ཟབ་རྒྱས་གདམས་ངག་སྒོམས་ཤིག།ཚོང་འདུས་ས་ཡི་ལྟེ་བར།།ལྷོ་བྱང་ཚོང་ཕྲུག་འཛོམ་ཡང་།།ཞག་གསུམ་ནང་པར་དུས་སུ།།སོ་སོར་གྱེས་པར་འགྱུར་བས།།ད་ལྟ་ཡུད་ཙམ་ཚོགས་དུས།།འཁོན་དང་མཐུན་གྲོགས་སྤོངས་དང་།།ཚེ་སྔོན་ལས་ཀྱིས་བཀུག་པའི།།དགྲ་གཉེན་བྱམས་སྡེ་ཆེ་ཡང་།།མི་རིང་རིགས་དྲུག་གནས་སུ།།སོ་སོར་འགྲོ་བར་འགྱུར་བས།།ད་ལྟ་རིས་སུ་བཅད་ནས།།དགོས་མེད་ཆགས་སྡང་སྤོངས་ཤིག།སྟོན་དུས་མཁའ་ལ་ཤར་བའི།།ཉ་རྒྱས་ནམ་འཕང་མཐོང་ཡང་།།འཛམ་གླིང་ས་འདིར་གནས་པའི།།སྐྱེ་བོ་ཚ་གདུང་ཅན་ལ།།ལུས་སེམས་དགའ་བདེ་སྐྱིད་པའི།།ཤུགས་འབྱུང་འོད་དཀར་འགྱེད་དོ།།གཞན་ལ་ཕན་བདེ་འདོད་པ།།རང་སེམས་ཁོང་ན་གནས་ཀྱང་།།ཕྱོགས་དུས་སྐྱེ་བོ་ཀུན་གྱི།།དོན་གཉིས་དཔལ་དུ་འགྱུར་བས།།ལུས་ངག་ཚུལ་འཆོས་སྤངས་ཏེ།།ལྷག་བསམ་བཟང་པོ་སྐྱེད་ཅིག།གླུ་དབང་གཙུག་གི་ནོར་བུ།།ཕྱོགས་ལྷུང་རྟོག་པ་མེད་ཀྱང་།།མཆོད་དང་བཀུར་སྟི་ཆེན་པོས།།རྩེ་གཅིག་གསོལ་བ་བཏབ་ལ།།གང་བསམ་རེ་བའི་འབྲས་བུ།།ལག་རྩེར་སྩོལ་བར་ངེས་སོ།།བླ་མ་སྐུ་གསུང་དབང་ཕྱུག།འགྲོ་བ་ཉེ་རིང་སྤངས་ཀྱང་།།མོས་གུས་ལྟེམ་རྐྱང་མེད་པས།།རྩེ་གཅིག་དྲན་པ་དེ་ལ།།འདི་དང་ཕྱི་མ་ཀུན་གྱི།།ལེགས་ཚོགས་འགྲུབ་པར་ངེས་སོ།།དབང་པོ་བསླད་པའི་མཐུ་ཡིས།།མཁའ་ལ་སྣང་བཀྲག་མཚར་ཡང་།།གསོ་དཔྱད་མིག་སྨན་རྣོན་པོས།།སྦྱངས་པའི་དེ་མ་ཐག་ཏུ།།རབ་རིབ་སྣང་བ་ལོག་པའི།།སྟོན་གསལ་རྗེན་པར་འཆར་རོ།།དངོས་འཛིན་གདོན་གྱིས་དཀྲུགས་པས།།ཀུན་རྫོབ་ཅི་ཡང་འཆར་མོད།།འཁྲུལ་བའི་རང་མཚང་གཅོད་པའི།།རིགས་ཤེས་ལྟ་བའི་ངོ་ན།།བློ་བྲིད་སྣང་བ་ལོག་པའི།།གནས་ལུགས་ལྟད་མོ་ལྟོས་ཤིག།སྟོང་གསལ་མཁའ་ཡི་ངོས་ན།།ཚུགས་ཐུབ་བདེན་པར་མེད་ཀྱང་།།རྒྱུ་རྐྱེན་རྟེན་འབྲེལ་མང་པོ།།ཚོགས་པའི་འཇའ་ཚོན་རི་མོ།།གཏད་མེད་ཅི་ཡང་འཆར་བའི།།ངོ་མཚར་འདི་ལ་ལྟོས་དང་།།དཔྱད་ན་འདི་ཞེས་བྱ་བའི།།ངོས་བཟུང་ཅི་ཡང་མེད་ཀྱང་།།རྒྱུ་རྐྱེན་ཆ་ཤས་མང་པོར།།བཏགས་ཡོད་མིང་ཙམ་འདི་ལ།།བྱ་བྱེད་ཐམས་ཅད་འཐད་པའི།།སྒྱུ་མ་འདི་ལ་གཟིགས་དང་།།བདེན་དངོས་བསླུ་བ་མེད་པའི།།དམིགས་གཏད་གང་ཡང་མེད་ཀྱང་།།ཁོག་ཡངས་བྲག་གི་ཕུག་པར།།སྒྲ་བརྙན་བྲག་ཅའི་དབྱངས་ཀྱིས།།རང་འཛིན་ཤེས་པ་བསྐྱེད་པའི།།ནུས་པ་ཐོགས་མེད་བཞིན་དུ།།སླུ་མེད་དོན་ལ་གྲུབ་པའི།།སྙིང་པོ་ཆ་ཙམ་མེད་ཀྱང་།།དོན་ལྡན་ཚིག་གི་ཕྲེང་བ།།འདི་ལྟར་སྤེལ་བའི་གཏམ་གྱིས།ཀུན་རྫོབ་འགྲོ་བ་མང་པོར།།ཕན་པ་རྒྱ་ཆེན་གྱུར་ཅིག།